Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 01. júla 2008

Materiál číslo:  191/2008

K bodu:     Správa z tematickej kontroly evidencie majetku a používania služobných
motorových vozidiel za rok 2007 Dobrovoľného  verejného požiarneho 
zboru Petržalka________________________________________________  

Predkladá: 					Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka

						b e r i e   n a   v e d o m i e 
						
						Správu z tematickej kontroly evidencie majetku
						a používania služobných motorových vozidiel
						za rok 2007 Dobrovoľného verejného požiarneho
						zboru Petržalka 

Miestny úrad mestskej časti Bratislava-Petržalka 
útvar miestneho kontrolóra 

Správa 
z tematickej kontroly evidencie majetku a používania služobných motorových vozidiel
za rok 2007 Dobrovoľného verejného požiarneho zboru Petržalka 

V súlade s ustanovením § 18d, ods. 2, písmeno b) zákona SNR číslo 369/1990 Zb. o obecnom zriadení v znení neskorších zmien a doplnkov, „Plánom kontrolnej činnosti útvaru miestneho kontrolóra na obdobie od 1. januára 2008 do 30. júna 2008“ schváleným uznesením Miestneho zastupiteľstva mestskej časti Bratislava-Petržalka číslo 137 dňa 18. decembra 2007 a na základe príkazu miestneho kontrolóra č. 7/2008 zo dňa 30. mája 2008 vykonali kontrolóri útvaru miestneho kontrolóra  tematickú kontrolu evidencie majetku a používania služobných motorových vozidiel za rok 2007 Dobrovoľného verejného požiarneho zboru Petržalka, v čase od 6. mája 2008 do 23. mája 2008. 
Cieľom kontroly bolo zistiť stav a spôsob evidencie majetku zakúpeného pre Dobrovoľný verejný požiarny zbor Petržalka (ďalej len DVPZ) a či DVPZ Petržalka pri používaní požiarnej techniky, plnením úloh súvisiacich so zabezpečením akcieschopnosti a prevádzkyschopnosti požiarnej techniky a ostatných prostriedkov požiarnej ochrany, pri vykonávaní ich údržby, opráv a kontroly, ako aj pri vedení dokumentácie a evidencie o ich prevádzke dodržiava platné právne predpisy a interné normatívne akty. Ďalším cieľom kontroly bola vecná a formálna správnosť predložených dokladov používaných v tejto problematike. 
Dobrovoľný verejný požiarny zbor Petržalky bol zriadený podľa zákona SNR č. 377/1990 Zb., uznesením Miestneho zastupiteľstva mestskej časti Bratislava-Petržalka číslo 23 zo dňa 18. apríla 1991, so sídlom Bratislava-Petržalka, Zadunajská cesta č. 27. 
Dobrovoľný verejný požiarny zbor je výkonným orgánom miestneho zastupiteľstva, organizovaný na báze dobrovoľnosti. Plní úlohy na úseku požiarnej ochrany, ktoré mu vyplývajú z ustanovení zákona NR SR č. 314/2001 Z. z. o ochrane pred požiarmi.
Na čele DVPZ je veliteľ, ktorého na návrh starostu vymenúva do funkcie a odvoláva z nej miestne zastupiteľstvo. Veliteľ  za svoju činnosti zodpovedá starostovi mestskej časti.  
Dňom 01.10.2007 na základe uznesenia miestneho zastupiteľstva č. 93 bol do funkcie veliteľa DVPZ menovaný František Jakubík. 
Evidenciu majetku, rozpočtovú, ekonomickú a rozborovú činnosť za Dobrovoľný verejný požiarny zbor Petržalka vykonáva oddelenie nakladania s majetkom – referát správy miestneho majetku Miestneho úradu mestskej časti Bratislava-Petržalka. 

Rozpočet roku 2007
Uznesením Miestneho zastupiteľstva mestskej časti Bratislava-Petržalka č. 21 bol dňa 27. februára 2007 schválený rozpočet na rok 2007 v rámci ktorého mal DVPZ schválené rozpočtové prostriedky vo výške 580.000.- Sk. Pridelené rozpočtové prostriedky boli použité na úhrady zálohových platieb za energie, úhrady telekomunikačných služieb, nákup všeobecného materiálu, nákup benzínu, nafty, motorového oleja, bežnú údržbu a servis požiarnej techniky, oprava brány a plynového kotla v požiarnej zbrojnici a na  poistenie   požiarnych vozidiel, budovy požiarnej zbrojnice, majetku DVPZ, v celkovej  čiastke 553.737,21 Sk, čo predstavuje 95,5 %-né čerpanie. 

Nedočerpanie finančných prostriedkov schváleného rozpočtu v čiastke 26.262,79 Sk vzniklo z dôvodu nižšieho čerpania poplatkov za elektrickú energiu, plyn, vodné a stočné, nakoľko na úhradách za spotrebované médiá sa zálohovo podieľalo i Stredisko služieb školám a školským zariadeniam Petržalka, ktoré má v časti objektu požiarnej zbrojnice od 01.01.2007 umiestnené stredisko údržby.  
V rámci rozpočtu schváleného na rok 2007 bolo uhradené i povinné zmluvné poistenie zodpovednosti za škodu spôsobenú prevádzkou motorového vozidla za štyri požiarne vozidlá DVPZ v čiastke 19.731,- Sk,  havarijné poistenie v čiastke 47.108.- Sk a súhrnné zmluvné poistenie budovy požiarnej zbrojnice v čiastke 4.130.- Sk.  
Za bezškodový priebeh doterajšieho poistenia  sa celková výška uhrádzaného povinného zmluvného poistenia motorových vozidiel na rok 2007 znížila o 28.438,- Sk.  

Evidencia majetku a jeho inventarizácia k 31.12.2007
Evidencia majetku DVPZ je vedená zodpovednou zamestnankyňou oddelenia nakladania s majetkom referátu správy miestneho majetku v  počítačovom module „evidencia majetku.“ 
Zostavy analytickej evidencie sú členené  na dlhodobý hmotný a nehmotný majetok a drobný hmotný majetok. Zachytáva sa v nich aktuálny pohyb majetku DVPZ – nákup aj vyradenie.   Inventarizácia majetku DVPZ bola vykonaná ku dňu 31.12.2007 v zmysle príslušných ustanovení zákona č. 431/2002 Z. z. o účtovníctve a príkazu starostu Mestskej časti Bratislava-Petržalka č. 14/2007 zo dňa 16.11.2007. 
Inventarizáciou čiastková inventarizačná komisia zistila nasledovný stav majetku DVPZ:
Dlhodobý hmotný majetok 				3.329.105,32 Sk 
Drobný hmotný majetok				   434.125,03 Sk
Hodnota budovy  požiarnej zbrojnice v sume 2.949.897,50 Sk (oprávky k 31.12.2007 v čiastke 2.407.328,00 Sk, zostatková účtovná hodnota 542.569,50 Sk) bola inventarizovaná v rámci inventarizácie budov Miestneho úradu mestskej časti Bratislava-Petržalka, ktorý predmetnú budovu vedie vo svojej prvotnej i účtovnej evidencii. 
V priebehu roku 2007 nebol z rozpočtových prostriedkov mestskej časti zakúpený a zaradený pre DVPZ žiadny dlhodobý hmotný alebo drobný hmotný majetok. Nebolo uskutočnené ani vyradenie poškodeného, neupotrebiteľného alebo prebytočného majetku. 
Porovnaním stavu majetku DVPZ vedenom v účtovníctve s údajmi analytickej evidencie a so stavom uvedeným v inventarizácii vykonanej k 31.12.2007 pri súčasnej kontrole neboli zistené rozdiely. 

Používanie služobných motorových vozidiel a požiarnej techniky 
DVPZ Petržalka na výkon svojich úloh používa požiarnu techniku:
motorové vozidlá typu:     	-  CAS 25 Š 706,     ev. č. BA 849 ER,
            -  CAS 25 L 101,     ev. č. BA 461 IG,
                                    -  Š-Forman LX      ev.č. BA 850 ER,
 	 			-  AVIA 31              ev.č. BA 847 ER,
ostatnú požiarnu techniku:     -  motorový čln SK-0-01200,
                                     	-  čerpadlo PPS 12, č. 2-922167,
                                         	-  čerpadlo PPS 12, č. 4-209806,
                                       	-  čerpadlo PPS 12, č. 4-205086,
                                	-  rozbrusovačka č. 130870936,
                                      	-  motorová píla, č. 129454582,
                                        	-  motorová kosačka, č. MG 20211.

Na plnenie úloh súvisiacich so zabezpečením prevádzkyschopnosti požiarnej techniky a ostatných prostriedkov požiarnej ochrany bol dňa 2. januára 2004 v podmienkach Mestskej časti Bratislava-Petržalka  vydaný „Poriadok strojovej služby DVPZ Petržalka.“
Podľa tohto interného predpisu je vykonávaná údržba požiarnej techniky, jej opravy a kontroly, ako aj vedenie evidencie a dokumentácie o jej prevádzke. 
Prevádzka požiarnej techniky je organizovaná a riadená veliteľom DVPZ Petržalka v súlade s platnými právnymi predpismi v oblasti požiarnej ochrany a internými normatívnymi aktami vydanými na ich vykonanie.       
Pri kontrole používania požiarnej techniky so zameraním na vecnú a formálnu stránku prevádzkovej dokumentácie (Žiadanka na prepravu – tlačivo ŠEVT 30601 9, Prevádzkový denník o používaní požiarneho automobilu – agregátu a Vozový zošit – tlačivo ŠEVT 30609 9), bolo zistené, že vozidlá opúšťajú priestory požiarnej zbrojnice len na základe povolenie na jazdu, (Žiadanka na prepravu - tlačivo ŠEVT 30601 9), ktorú vydáva pred uskutočnením jazdy veliteľ DVPZ Petržalka, alebo jeho zástupca.
Žiadanka na prepravu je schvaľovaná v súlade s čl. 5, ods. 2, „Poriadku strojovej služby DVPZ Petržalka.“  V prípade výjazdu požiarnej techniky na zásah opúšťajú vozidlá požiarnu zbrojnicu na základe „Príkazu na jazdu,“  ktorý vydáva spojár, ktorý prijal správu o udalosti. Žiadanka na prepravu je vyplnená dodatočne, po príjazde na požiarnu zbrojnicu.
Kontrolou Prevádzkových denníkov o používaní požiarneho automobilu – agregátu, u vybranej požiarnej techniky bolo zistené, že tento dokument je vedený určeným strojníkom, ktorý do neho každodenne zapisuje preberanie služby (to platí pri technike zaradenej do pohotovosti) a všetky jazdy a skúšky. Vedúci strojník podľa zápisov kontroluje vedenie denníka aspoň jedenkrát do mesiaca. Vozový zošit sa vedie pre každý požiarny automobil, sú v ňom zapísané všetky údaje o technicko-prevádzkových podmienkach v priebehu životnosti vozidla, technické prehliadky, opravy, údržba, havárie  a pod. Uvedené údaje sú vo vozovom zošite zapisované priebežne.
Vyúčtovanie spotrebovaných pohonných hmôt požiarnej techniky DVPZ Petržalka za jednotlivé mesiace roku 2007 je uložené na oddelení nakladania s majetkom – referát správy miestneho majetku Miestneho úradu mestskej časti Bratislava-Petržalka. Pri kontrole údajov uvedených vo vyúčtovacích dokumentoch požiarnej techniky za mesiace marec 2007, jún 2007, august 2007 a november 2007 neboli zistené nedostatky. Stav pohonných hmôt DVPZ Petržalka bol ku dňu 31. decembra 2007 inventarizovaný.

Pri vykonanej tematickej kontrole evidencie majetku a používania služobných motorových vozidiel za rok 2007 Dobrovoľného verejného požiarneho zboru Petržalka bolo zistené, že evidencia majetku,  doklady súvisiace s prevádzkou služobných motorových vozidiel a požiarnej techniky a s finančnými prostriedkami určenými na zabezpečenie prevádzky DVPZ v roku 2007 je vedená v súlade s platnými právnymi predpismi a internými smernicami vydanými na ich vykonanie.